- Jammerbugt Kommune vil gøre alt, hvad der står i deres magt, for at man får lov til at genopføre Svinkløv Badehotel igen, siger Jammerbugt Kommunes borgmester, Mogens Gade (Venstre). Kommunen vil blandt andet forsøge at støtte genopførelsen af det populære badehotel ved at søge fonde. Men det er ikke sikkert det er nok. Badehotellet lå nemlig i et fredet område, og det er planloven som afgør, om det overhovedet er muligt at genopføre hotellet igen. Store dele af planloven forvaltes af Kommunen, og Mogens Gade er ikke bekymret for at den vil spænde ben for genopførelsen af et nyt Svinkløv Badehotel. - Når man har fået lov til at placere Svinkløv Badehotel i 1925, så burde man også have lov til at genopføre det i 2016, siger borgmesteren. Borgmesteren fik meddelelsen om branden på Svinkløv Badehotel natten til mandag omkring klokken 05:00, og han oplevede det som et sandt mareridt, som, han ville ønske, ikke var sandt. - Det er en trist dag, og det er som om en del af Jammerbugt Kommunes rødder og identitet er gået tabt, siger borgmesteren. Netop af den grund vil borgmesteren gøre, hvad han kan, for at hotellet bliver genopført.
Jammerbugt Kommunes borgmester Mogens Gade vil gøre alt, hvad han kan, for at det historiske hotel bliver genopført.